En aragonés o hipocoristico por excelencia de Francisco ye Francho, que tamién se documenta en o castellán d'a Val de l'Ebro con substrato aragonés y en a parla catalana d'o Matarranya. Se sabe que a Francisco de Goya y Lucientes li diciban Francho la chent més amanata en Aragón, egual que qualsiquier Francisco puet ser conoixito en qualsiquier de l'Alto Aragón como Francho. Manimenos, dende o zaguer quarto d'o sieglo XX, quan encomenzó o movimiento de defensa y recuperación de l'aragonés, este hipocoristico s'ha gosau considerar como a forma aragonesa d'o nombre, y s'ha feito servir mas que no a forma plena coincident con o castellán, Francisco, que por atro costau ye a sola forma que se troba en textos medievals. D'esta traza dende que fue legalment posible de meter y/u traducir nombres en aragonés, i hai bells ninos y adultos que levan o nombre Francho.